Diari Oficial de la Generalitat Valenciana


Sumari del DOGV 9328, del 29-04-2022 (2022/3354)

RESOLUCIÓ de 24 de març de 2021, del director general de Qualitat i Educació Ambiental, complementària a la declaració d'impacte ambiental de l'expedient 68/3065-GGQ.
----------------------------------------------------------------------------------------------------------------------------------------------------------------------

### Dades del document

Número de DOGV
:   9328

Data del DOGV
:   29-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3354


Data del document
:   24-03-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 24 de març de 2021, del director general de Qualitat i Educació Ambiental, complementària a la declaració d'impacte ambiental de l'expedient 68/3413-GIG. [2022/3354]  
«Resolució complementària  
Expedient: 68-2015-AIA.  
Títol: Projecte d'indústria de fabricació i envasament de sucs i nèctars de fruites, cremes alimentàries, gaspatxo i altres, situada al terme municipal de Segorbe (Castelló).  
Promotor: Desarrollos Alimentarios Frescos Industrial, SLU (INDAFRES).  
Òrgan substantiu: Servei de Prevenció i Control Integrat de la Contaminació (021/20 IPPC).  
Localització: polígon industrial La Esperanza. Segorbe (Castelló).  
  
  
1. Antecedents  
El 14 d'octubre de 2016, la Direcció General de Medi Natural i Avaluació Ambiental emet declaració d'impacte ambiental al projecte de referència.  
El 14 de maig de 2020, l'SPCIC remet documentació respecte a la modificació del projecte d'indústria d'envasament de sucs i elaboració de productes alimentaris on indica que les modificacions consisteixen en la construcció de dos dipòsits d'aigua enterrats i en la modificació de l'abocament de les aigües depurades amb la construcció d'una canonada d'uns 2 km amb punt d'abocament al riu Palància.  
S'adjunta a la documentació l'acreditació del compliment dels condicionants ambientals de la DIA.  
El 6 d'agost de 2020, es rep en el Servei d'Avaluació d'Impacte Ambiental documentació complementària sobre el traçat del col·lector previst.  
L'1 d'octubre de 2020, el Servei d'Avaluació d'Impacte Ambiental emet informe on manifesta (entre altres aspectes) que en modificar el punt d'abocament poden existir diferències quant a paràmetres d'abocament tenint en compte que actualment es produeix un abocament al riu Palància de manera indirecta després de discórrer per la xarxa de séquies del municipi, i en l'actual proposta es realitzaria un abocament directe des de la fàbrica al riu Palància. La modificació de les característiques de l'abocament podria generar efectes ambientals significatius.  
L'11 de novembre de 2020 es rep en el Servei d'Avaluació d'Impacte Ambiental la documentació complementària següent:  
- Còpia de l'autorització d'abocament de 19 d'octubre de 2016, amb punt d'abocament en el riu Palància (terme municipal de Navajas) prèviament al pas a través del barranc d'El Aguardiente i la xarxa de séquies de la Comunidad de Regantes de Segorbe.  
Els paràmetres d'abocament autoritzats (valors límit d'emissió) van ser: olis i greixos: 10 mg/l; clorurs: 250 mg/l; DBO5: 25 mgO2/l; fòsfor total: 8 mg/l; nitrats: 50 mg/l; nitrogen total: 25 mg/l; pH: 6,5-9 u.; sòlids en suspensió: 60 mg/l, i sulfats: 400 mg/l.  
Volum d'abocament autoritzat: 615.000 m³.  
- Resolució de revisió de l'autorització d'abocament al riu Palància de 31 d'octubre de 2019.  
Els paràmetres d'abocament autoritzats (valors límit d'emissió) van ser: olis i greixos: 2 mg/l; clorurs: 250 mg/l; DBO5: 25 mgO2/l; DQO: 125 mg/l; fòsfor total: 6 mg/l; nitrats: 50 mg/l; nitrogen total: 35 mg/l; pH: 6,5-9 u.; sòlids en suspensió: 35 mg/l, i sulfats: 400 mg/l.  
  
El punt d'abocament se situa al terme municipal de Segorbe, al sud del punt actual d'abocament amb un volum autoritzat de 770.918 m³.  
  
- El 21 de setembre de 2020, l'Ajuntament de Segorbe sol·licita a la Confederació Hidrogràfica del Xúquer la reducció del volum d'abocament, mantenint el volum inicial de 615.000 m³.  
El promotor del projecte aporta en la documentació remesa l'informe de l'Àrea de Qualitat d'Aigües de la Confederació Hidrogràfica del Xúquer de l'any 2019 (no consta la data en l'informe) sobre al·legacions presentades pel promotor respecte a la periodicitat dels controls exigits. Indica l'informe emés que actualment «s'està produint un abocament a un punt del domini públic hidràulic que no està previst en l'autorització d'abocament, a causa que el cabal depurat juntament amb el cabal natural del barranc d'El Aguardiente supera la capacitat de derivació del muret construït a aquest efecte i pot abastar el riu Palància en el paratge conegut com El Salto de la Novia. No obstant això, la finalitat del muret és evitar que el flux d'aigües residuals (barrejat o no amb altres fluxos) arribe a El Salto de la Novia, per la qual cosa es va limitar l'abocament, tant en horari de reg com en època de pluja?»  
  
Respecte a la periodicitat dels controls: «l'actuació correcta seria establir 12 mostrejos anuals, ja que es tracta d'un abocament industrial de 770.918 m³ anuals i aboca sobre una figura de protecció (LIC \_ES5232003 Curs mitjà del riu Palància)».  
  
2. Descripció de les modificacions  
Tal com s'ha indicat les modificacions, consisteixen en la construcció de dos dipòsits semisoterrats de 19.000 m³ cadascun situats en sòl urbanitzable industrial a fi de regular les fluctuacions del subministrament d'aigua i el canvi en el punt d'abocament.  
En l'actualitat, tal com s'indica en l'autorització d'abocament de la CHX, de 19 d'octubre de 2016, les aigües residuals de procés són depurades en l'EDARI d'INDAFRES i abocades de 08.00 a 20.00 hores a l'EDAR de Segorbe a través de la xarxa de clavegueram i de 20.00 a 08.00 hores s'aboquen provisionalment al barranc d'El Aguardiente a través del col·lector del polígon industrial La Esperanza, propietat de l'Ajuntament de Segorbe i de la séquia de la Comunidad de Regantes de Segorbe. Aquest sistema d'abocament es va autoritzar de manera provisional fins que la CHX establira i autoritzara el punt definitiu d'abocament. En l'actualitat, i per resolució de la CHX de l'expedient 2014C-VI-00738, s'autoritza i s'estableix el nou punt d'abocament en el riu Palància.  
Quant al volum d'abocament, el promotor especifica que si bé l'òrgan de conca va concedir un augment del volum d'abocament respecte al volum autoritzat amb data 19 d'octubre de 2016, s'ha sol·licitat una reducció del volum d'abocament (s'aporta la sol·licitud de l'Ajuntament de Segorbe davant l'òrgan de conca de data 21.09.2020).  
  
  
3. Consideracions ambientals  
Actualment, es produeix un abocament al terme municipal de Navajas, abocament realitzat per la falta d'adequades infraestructures i que es realitza en punt pròxim al conegut com El Salto de la Novia, i el punt d'abocament autoritzat es troba al sud del Salto.  
El punt finalment autoritzat se situa al terme municipal de Segorbe, aigües avall de l'anterior.  
Tots els punts d'abocament descrits tenen com a destinació el riu Palància, espai protegit, juntament amb les seues riberes per la figura de protecció inclòs en la Xarxa Natura LIC Curs mitjà del riu Palància, actualment declarat ZEC.  
Respecte a l'afecció a la Xarxa Natura 2000, el promotor aporta estudi d'afeccions en el qual es conclou que el nou punt d'abocament no afectarà hàbitats ni espècies prioritàries del LIC Curs mitjà del riu Palància.  
L'estudi d'afeccions incorpora la «valoració preliminar de repercussions sobre la Xarxa Natura 2000» de 25 de gener de 2019, de la Direcció Territorial de Castelló, de la llavors denominada Conselleria d'Agricultura, Medi Ambient, Canvi Climàtic i Desenvolupament Rural de la qual s'extrau el següent:  
«Es tracta d'una canalització i abocament de les aigües residuals depurades al riu Palància- La conducció tindrà uns diàmetres que oscil·laran entre 250 i 500 mm. La conducció anirà soterrada i quedarà la generatriu de la canonada a un metre de la rasant ?»  
«S'opta per l'alternativa 3 que requereix la modificació de la cobertura vegetal de 150 metres dins del LIC, amb la finalitat de construir la plataforma d'accés i la col·locació de la canonada»  
«L'estudi d'afecció analitza els hàbitats presents a l'entorn del projecte i determina que no hi ha afecció a cap hàbitat prioritari. L'estudi d'afecció elabora una llista de les espècies catalogades i que figuren en alguna directiva o llista de protecció de la zona d'actuació (font: Banc de Dades de la Biodiversitat), també s'elabora una llista d'espècies de flora amb una visita de camp i conclou la no-afecció a espècies prioritàries, i la conclusió és la no-afecció directa o indirecta a espècies d'interés comunitari».  
La valoració conclou que l'actuació sol·licitada no tindrà efectes apreciables sobre la Xarxa Natura 2000. S'hauran de complir els condicionants següents:  
Amb una antelació mínima de dues setmanes abans de l'inici dels treballs, es notificarà aquesta actuació en l'oficina comarcal de medi ambient corresponent.  
  
4. Anàlisi de la legislació sectorial en matèria d'avaluació d'impacte ambiental:  
- La construcció de dipòsits, atesa la seua ubicació en sòl industrial, no està dins dels casos de la legislació en matèria d'avaluació d'impacte ambiental d'àmbit autonòmic o estatal.  
- La modificació del punt d'abocament no és un cas recollit en la legislació en matèria d'avaluació d'impacte ambiental.  
- Les conduccions previstes són infraestructures del polígon industrial La Esparanza i el promotor de la qual és l'Ajuntament de Segorbe i, per tant, no són objecte de l'actual valoració.  
Finalment, l'article 7.2.c de la Llei 21/2013 indica:  
Seran objecte d'una avaluació d'impacte ambiental simplificada:  
c) Qualsevol modificació de les característiques d'un projecte de l'annex I o de l'annex II, diferent de les modificacions descrites en l'article 7.1.c ja autoritzats, executats o en procés d'execució, que puga tindre efectes adversos significatius sobre el medi ambient. S'entendrà que aquesta modificació pot tindre efectes adversos significatius sobre el medi ambient quan supose:  
1r Un increment significatiu de les emissions a l'atmosfera.  
2n Un increment significatiu dels abocaments a llits públics o al litoral.  
3r Increment significatiu de la generació de residus.  
4t Un increment significatiu en la utilització de recursos naturals.  
  
5é Una afecció a espais protegits Xarxa Natura 2000.  
6é Una afecció significativa al patrimoni cultural.  
S'hi realitza l'anàlisi següent:  
No es produirà un augment del volum d'abocament, per tant, no varia el volum d'abocament originalment autoritzat. Quant a les característiques de l'abocament, la revisió de l'autorització d'abocament de 31 d'octubre de 2019 és un poc més restrictiva que l'autorització de 19 d'octubre de 2016, per tant, disminuiran els efectes produïts sobre el medi hídric.  
La modificació del projecte no produirà un increment en la utilització de recursos naturals no previst en la DIA de 14 d'octubre de 2016, ni comportarà increment significatiu de residus o afecció al patrimoni cultural.  
Mitjançant valoració de repercussions, l'òrgan competent en espais protegits Xarxa Natura 2000 ha determinat que les actuacions (incloent-hi obres del col·lector i abocament) no tindran efectes apreciables sobre la xarxa.  
Per tant, no cal sotmetre la modificació del projecte a nova valoració ambiental.  
No obstant això, la modificació del punt d'abocament obliga a modificar alguns aspectes de la DIA per a adaptar la redacció a les noves característiques del projecte.  
  
Consideracions jurídiques  
1. El Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Es modifiquen els condicionants ambientals següents:  
1. El condicionant número 2 passa a tindre la redacció següent:  
2. La indústria haurà de connectar-se al nou col·lector una vegada que haja sigut construït. L'abocament haurà de complir els condicionants específics següents:  
- L'efluent en l'arqueta de presa de mostres i mesuraments de cabal haurà de complir tots els paràmetres de qualitat exigits per a l'abocament d'aigües residuals a llit públic i, en qualsevol cas, amb les restriccions que a aquest efecte dispose l'òrgan de conca competent.  
2. Es modifica l'enunciat i el primer paràgraf del condicionant ambiental número 6:  
6. El programa de vigilància ambiental modificarà la seua redacció per a adaptar-se a les noves condicions d'abocament.  
- La freqüència mínima de mostreig serà mensual o superior, si així ho requereix l'òrgan de conca competent, el qual haurà de tindre en compte en l'exigència i la vigilància dels paràmetres d'abocament que la destinació final d'aquest es realitzarà en el LIC Curs mitjà del riu Palància.  
  
Segon  
La resolució complementària no serà objecte de cap recurs sense perjudici dels que, si escau siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar aquesta resolució complementària en el Diari Oficial de la Generalitat Valenciana, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental.  
  
València, 24 de març de 2021.- El director general de Qualitat i Educació Ambiental: Joan Piquer Huerga.»